
	[bookmark: nev]KECSKEMÉTI ÁDÁM
Vegyész
MSc, 3. félév
Debreceni Egyetem
Természettudományi és Technológiai Kar
	






Témavezető:
	Dr. Gáspár Attila
egyetemi docens, DE TTK




Tripszin immobilizálása többféle felületen fehérjék gyors emésztéséhez, peptidtérkép vizsgálathoz

Kulcsszavak: tripszin; immobilizálás; mikroreaktor; peptidtérkép;
A peptidtérkép vizsgálat fehérjék összehasonlításon alapuló kvalitatív meghatározását teszi lehetővé. A klasszikus eljárás szerint a fehérjéket először valamilyen kémiai reagenssel vagy enzimmel (pl. tripszinnel) peptid fragmensekre hasítjuk. Az általunk is használt tripszin egy olyan proteolitikus enzim, mely a fehérjéket a bennük található lizin és arginin aminosavaknál specifikusan hasítja. Az ehhez szükséges reakcióidő 16 óra, aminek oka, hogy a tripszint csak alacsony koncentrációban lehet alkalmazni, ugyanis nagyobb koncentrációban számolni kell önemésztéssel. A keletkező peptidelegyből elkészítjük a peptidtérképet. Erre leggyakrabban tömegspektrometriát (MS) vagy kapilláris elektroforézist (CE) használunk. A peptidtérképek az emésztett fehérjét ujjlenyomatszerűen jellemzik, így összehasonlítás után azonosíthatjuk a mintát.
A szükséges reakcióidőt az enzim immobilizálásával csökkenthetjük. Immobilizálás során a tripszint valamilyen szilárd felületen rögzítjük. A felületen megkötött tripszint nagy felületi koncentrációban használhatjuk anélkül, hogy önemésztés játszódna le.
Kutatómunkám célja egy olyan reaktor kifejlesztése volt, amely segítségével a peptidtérkép vizsgálatok emésztését jelentősen gyorsabbá lehet tenni úgy, hogy az eljárás hatékonysága ne csökkenjen. Erre a célra immobilizált enzimreaktort fejlesztettem ki (adszorpció PDMS felületen és kovalens rögzítés NH2-borított szilikatölteten).
A reaktorok segítségével gyors fehérje emésztést sikerült elérni (~30 mp reakcióidő), azonban a PDMS-en adszorbeált tripszin hamar (1 nap alatt) elvesztette aktivitását a felületen történő kitekeredés miatt. Emiatt PDMS-en adszorbeált tripszines reaktorban fehérje emésztése csak akkor végezhető, ha közvetlenül a reakció előtt tripszin oldattal regeneráljuk a reaktor felületét (egyszer használatos reaktor).
A kovalensen immobilizált tripszines reaktor előnye, hogy aktivitását 1 hónapig megőrzi megfelelő körülmények között tárolva, ez idő alatt a reaktor többször felhasználható fehérje emésztésre. Az emésztésekből származó peptidtérképek jobb reprodukálhatóságának érdekében benzamidinnel védtem a tripszin aktív centrumát az immobilizálási reakcióban. Az ilyen módon elkészített reaktorok reprodukálható peptidtérképeket szolgáltattak. A reaktor hatékonyságát mutatja, hogy még a meglehetősen nagyméretű fehérjéket is teljesen megemésztette. Az általam kifejlesztett reaktorban a reakcióidő 30 mp szemben az oldatban emésztésnél szokásos 16 órával.



